KOMISIJAS REGULA (ES) 2022/1038

(2022. gada 29. jūnijs),

ar ko attiecībā uz polivinilpirolidona (E1201) lietošanu īpašiem medicīniskiem nolūkiem paredzētā tablešu un apvalkotu tablešu veida pārtikā groza Eiropas Parlamenta un Padomes Regulas (EK) Nr. 1333/2008 II pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1333/2008 (2008. gada 16. decembris) par pārtikas piedevām (1) un jo īpaši tās 10. panta 3. punktu,

ņemot vērā Eiropas Parlamenta un Padomes Regulu (EK) Nr. 1331/2008 (2008. gada 16. decembris), ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 5. punktu,

tā kā:

(1) Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un šo pārtikas piedevu lietošanas nosacījumi.

(2) Saskaņā ar Regulas (EK) Nr. 1331/2008 3. panta 1. punktā minēto vienoto procedūru šo sarakstu var atjaunināt pēc Komisijas iniciatīvas vai pēc pieteikuma saņemšanas.

(3) Saskaņā ar Regulas (EK) Nr. 1333/2008 II pielikumu polivinilpirolidonu (E1201) atļauts izmantot par tādu galda saldinātāju pārtikas piedevu, ko lieto tabletēs un cietos uztura bagātinātājos, izņemot zīdaiņiem un maziem bērniem paredzētus uztura bagātinātājus.

(4) 2018. gada 29. oktobrī tika iesniegts pieteikums uz atļauju polivinilpirolidonu (E1201) izmantot par pārtikas piedevas tablešu saistvielu īpašiem medicīniskiem nolūkiem paredzētā tablešu un apvalkotu tablešu veida pārtikā. Pieteikumu saskaņā ar Regulas (EK) Nr. 1331/2008 4. panta 1. punkta otro daļu darīja pieejamu dalībvalstīm.

(5) 1990. gadā (3) polivinilpirolidonu (E1201) novērtēja Pārtikas zinātniskā komiteja. Eiropas Pārtikas nekaitīguma iestāde (“Iestāde”) 2020. gada 1. jūlija zinātniskajā atzinumā (4) atkārtoti izvērtēja polivinilpirolidona (E1201) kā pārtikas piedevas nekaitīgumu un apsvēra lietojumu paplašināt ar īpašiem medicīniskiem nolūkiem paredzētu pārtiku tablešu un apvalkotu tablešu veidā. Minētajā atzinumā Iestāde secināja: lietojumu šādi paplašinot, nav paredzams, ka rastos bažas par nekaitīgumu, ja piedeva tiek lietota maksimālajā pieļaujamajā līmenī un ieteicamajā patēriņa daudzumā.

(6) Tabletēm, kas paredzētas īpašiem medicīniskiem nolūkiem, polivinilpirolidons (E1201) jāpievieno tehnisku apsvērumu dēļ: lai cieši saistītu sastāvdaļas, nodrošinātu to kohēziju, kā arī palēninātu to sairšanu. Tādēļ ir lietderīgi atļaut šo piedevu izmantot par stabilizējošu piedevu īpašiem medicīniskiem nolūkiem paredzētā tablešu un apvalkotu tablešu veida pārtikā.

(7) Atļauja polivinilpirolidonu (E1201) izmantot par pārtikas piedevu, kas pieder pie Regulas (EK) Nr. 1333/2008 II pielikuma E daļas 13.2. kategorijas “Īpašiem medicīniskiem nolūkiem paredzēta diētiskā pārtika, kā noteikts Direktīvā 1999/21/EK (izņemot 13.1.5. pārtikas produktu kategorijas produktus)” neparedz produktus, kuri sagatavoti ar minēto pārtikas piedevu, klasificēt par īpašiem medicīniskiem nolūkiem paredzētu pārtiku saskaņā ar Eiropas Parlamenta un Padomes Regulu (ES) Nr. 609/2013 (5).

(8) Tādēļ būtu attiecīgi jāgroza Regula (EK) Nr. 1333/2008.

(9) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 1333/2008 II pielikuma E daļas 13.2. kategorijā “Īpašiem medicīniskiem nolūkiem paredzēta diētiskā pārtika, kā noteikts Direktīvā 1999/21/EK (izņemot 13.1.5. pārtikas produktu kategorijas produktus)” iekļauj šādu ierakstu: “E 1201 Polivinilpolipirolidons Quantum satis Tikai tablešu un apvalkotu tablešu veidā”

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 29. jūnijā Komisijas vārdā – priekšsēdētāja Ursula VON DER LEYEN

(1) OV L 354, 31.12.2008., 16. lpp.

(2) OV L 354, 31.12.2008, 1. lpp.

(3) Report of the Scientific Committee for Food, twenty-sixth series. Report EUR13 913.

(4) EFSA Journal 2020; 18(8):6215.

(5) Eiropas Parlamenta un Padomes Regula (ES) Nr. 609/2013 (2013. gada 12. jūnijs) par zīdaiņiem un maziem bērniem paredzētu pārtiku, īpašiem medicīniskiem nolūkiem paredzētu pārtiku un par pilnīgiem uztura aizstājējiem svara kontrolei, un ar ko atceļ Padomes Direktīvu 92/52/EEK, Komisijas Direktīvas 96/8/EK, 1999/21/EK, 2006/125/EK un 2006/141/EK, Eiropas Parlamenta un Padomes Direktīvu 2009/39/EK un Komisijas Regulas (EK) Nr. 41/2009 un (EK) Nr. 953/2009 (OV L 181, 29.6.2013., 35. lpp.).